«Hvordan hadde barna det før de ble drept?»
Julestemningen i den lille byen Newtown i Connecticut ble ødelagt da 20 år gamle Adam Lanza skjøt og drepte 26 mennesker på en barneskole. 20 av ofrene var barn i alderen fem til ti år. I etterkant av barneskolemassakren, har flere av foreldrene til de rammede barna oppsøkt kirke og andre hjelpeinstanser for å bearbeide den ufattelige sorgen. Pastor Robert Weiss ved St. Rose of Lima Catholic Church i Newtown bidro fredag for å støtte foreldre og pårørende etter massakren. Spørsmålet som gikk igjen var hvordan deres barn opplevde de siste minuttene før de ble skutt av den 20 år gamle gjerningsmannen. - Flere av dem lurte på om barna i det hele tatt forsto hva som skjedde, om de var redde og om de var i stand til å forutse hva som kom til å skje. Selvfølgelig kan ingen gi dem svar på hverken dette eller hvorfor dette skjedde med akkurat deres barn, sier pastoren til programmet Today News lørdag. Weiss møtte foreldrene fredag ettermiddag ved den lokale brannstasjonen som ligger rett ved barneskolen der massakren skjedde. Noen av foreldrene som samlet seg fikk den lykkelige beskjeden om at deres barn hadde overlevd massakren. Andre fikk den motsatte og forferdelige beskjeden at deres barn var skutt og drept.Pastoren fortalte hvordan en av mødrene til ofrene fikk en påminnelse om hva som hadde skjedd da alarmen på telefonen hennes gikk av. - Jeg satt der da en alarm gikk av på en mors telefon. Hun skulle ha sendt barnet sitt til et speidermøte, og hun innså da at det aldri kom til å skje igjen. Følelsene fra gårsdagen var overveldende, og jeg vet ikke om det har gått opp for folk hva som har skjedd, sier Weiss til kanalen. Senere på kvelden ble det arrangert en minnestund etter massakren i den katolske kirken hvor Weiss er pastor. Lys ble tent til minne om ofrene utenfor kirken. Weiss reiste også rundt til foreldre med dødsbudskapet i etterkant av massakren. Flere av foreldrene fortalte om deres siste stund med barna sine.En far fortalte at barnet hans sto opp ekstra tidlig før hun dro på skolen fredag, og fortalte ham hvor glad hun var i ham. En annen forelder fortalte at barnet hadde spurt hvordan det føltes å dø dagen før, skriver ABC News. Alle de omkomne er nå fraktet ut av barneskolen og er sendt til obduksjon. Politiet har ennå ikke offentliggjort navnene på ofrene. Det store spørsmålet etter massakren er hvorfor en 20 år gammel mann uten kriminell forhistorie velger å skyte og drepe 20 små barn og seks voksne på en barneskole. Opprinnelig kom det flere meldinger om at moren til 20-åringen var lærer ved skolen. Dette har nå skolevesenet i Newtown avkreftet. Dermed er det enda mer uklart hvorfor 20-åringen valgte å skyte løs på barna ved denne skolen. Moren til 20-åringen skal ha blitt skutt i forkant av massakren i deres felles hjem i Newtown. 20-åringen tok så morens bil og kjørte til barneskolen hvor han med makt tok seg inn før massakren fant sted. Etter å ha gjennomført massakren tok gjerningsmannen sitt eget liv. Ved gjerningsmannens kropp fant politiet tre våpen, to håndvåpen og en semiautomatisk rifle. 20-åringens mor skal ha hatt tre slike våpen registrert på seg.
De etterlatte foreldrene ble rykket ut av julestemningen i Newtown etter barneskolemassakren fredag. Nå hjemsøkes de av tanken på hvordan barnas siste minutter har vært.